Charlotte Dyremose (KF), 2009-11-03:
I Det Konservative Folkeparti er vi rimelig sikre på, at de her justeringer, vi laver i dag, vil betyde en forbedring af gymnasiereformen.
Vi er også rimelig sikre på, at vi kunne have fået en endnu bedre forbedring af gymnasiereformen.
Sådan er forlig jo altid.
Det skal jeg komme tilbage til til sidst.
Det betyder ikke, at man ikke skal samarbejde på tværs.
Det betyder ikke, at man ikke kan få en masse godt og rigtig mange steder har fået en masse godt ud af bl.a. almen studieforberedelse.
Men desværre har der også nogle steder været tale om – som jeg nogle gange plejer at sige – mere tvær end faglig.
Det, der jo er vigtigt, er, at det ikke bare bliver på tværs, men at det bliver kernefaglighed på tværs af fag, at det bliver evnen til at bruge en intensiv viden, en dyb faglighed i samarbejde med anden faglighed og altså ikke bare noget med, at vi alle sammen laller lidt på overfladen af at kunne noget.
Det vil gøre det nemmere at skabe konstruktive forløb også i de resterende AT-timer, fordi der simpelt hen er bedre plads til kernefagligheden.
Det vil også gøre det nemmere, at man kan skrive i ét fag i studieretningsprojektet, at man altså ikke er tvunget til at finde en eller anden søgt faglighed mellem fagene, men at man kan skrive i en kernefaglighed, der ligger inden for et fag eller en kernefaglighed, der tilfældigvis er placeret mellem to fag.
Så det bliver altså ikke i samme grad det at være på tværs, der er i fokus, men det at arbejde med kernefaglighed, også når den kernefaglighed er på tværs.
Vi kunne måske godt have ønsket os at gå lidt længere i forhold til det her med studieretningerne, hvor det jo desværre lidt har været sådan, at mange elever har følt, at de reelt i 9. klasse blev stillet over for spørgsmålet: Hvad vil du læse på universitetet?
simpelt hen fordi man allerede så tidligt skal tage stilling til studieretning, og den er afgørende for, hvad det er, man kan komme ind på senere.
Der ville vi godt have hjulpet de unge lidt mere ved måske at begrænse antallet af studieretninger, så man havde en vis sikkerhed for, at man i hvert fald havde nogle af de basale fag, der skulle til for at komme ind på noget, der var i den retning, man ønskede sig, uden at man nødvendigvis skulle vide præcis, hvad det var.
Men meget er gjort, og bl.a. har vi jo løsnet nogle af barriererne for dem, der meget gerne vil fokusere på sprog eller naturvidenskab, så man ikke har alt for mange fag på C-niveau, altså det lave niveau, men at man, hvis man vælger at højne f.eks. sine sproglige kompetencer eller naturvidenskabelige kompetencer, så har mulighed for at løsne båndene lidt på det modsatte.
Jeg synes, at det er godt, og jeg tror, at det vil styrke både naturfagene og også de sprogfag, som mange steder i vores samfund kan være noget trængt af, at vi alle sammen har fået den idé, at man kan klare sig, hvis bare man kan dansk og engelsk.
Det er altså vigtigt, at der også er nogle i fremtiden, der lærer andre fremmedsprog.
Det tror jeg at vi kommer til at hjælpe til med, og vi kunne måske godt have gået lidt længere i den retning.
En sidste lille ting, som vi stod noget alene med, var modstanden mod det her ønske om at reducere antallet af eksamensbegivenheder.
Det var der ret bred opbakning til, og det må man jo så se i øjnene i en forligssituation.
Til gengæld har vi så været glade for at kunne sætte ret præcis adresse på, hvad de midler skulle bruges til, nemlig øget undervisning og faglig vejledning osv.
og særlig altså, at man mere præcist og fremadrettet giver tilbagemeldinger til eleverne om de faglige standpunkter, det er jo trods alt også det, eksamen handler om, samt – og det synes jeg er vigtigt – tilbud til særlig talentfulde elever.
For vi har altså behov for, at man også i det almene gymnasium kan understøtte dem, der har behov for det – det er jo bl.a. det, vejledningsindsatsen handler om – og også motivere de stræbsomme, de dygtige, de særlig begavede, dem, der kan gøre en helt særlig indsats, hvor mange af os andre måske ikke lige nødvendigvis kunne være med.